Jacob Collier

 
Jacob Collier (sünninimi Jacob Moriarty; sündinud 2. augustil 1994 Londonis) on Briti laulja, helilooja, produtsent ja muusik. 
Tema edu ja uuenduslikkus muusikas on loonud võimalusi koostööks artistidega nagu näiteks Coldplay, John Mayer, Ty Dolla $ign, Tori Kelly, Daniel Caesar, SZA jpt. 2012. aastal saavutasid tema Youtube'i videod laiema tuntuse, sattudes selliste muusika suurkujude vaatevälja nagu Herbie Hancock, David Crosby, Steve Vai ja Quincy Jones. Jonesi meeskond kujundab Collieri karjääri tänapäevani.
Collieri helikeel on omapärane muusikastiilide segu. Tema loomingust leiab nii pop-, "jazz"- kui ka klassikalist muusikat. Collier on tuntud oma energiliste kontsertide poolest, mille käigus annab muusik publikule koori rolli. Koostöös jäljendatakse meloodiat ja rütmi, tihti kujuneb publikus mitmehäälsus.
Tema looming koos isikupärase harmooniakeele ja audiovisuaalsete lahendustega inspireerib nii kogukondi kui ka teisi muusikuid üle kogu maailma. Jacob Collier on ainuke Briti helilooja, kes on võitnud iga oma esimese nelja albumi eest Grammy auhinna.
Elulugu.
Päritolu, lapsepõlv ja noorpõlv.
Jacob Collier sündis muusikute peres. Tema ema Suzie Collier on dirigent, viiuldaja ja muusikapedagoog. Collieri emapoolne vanaisa Derek Collier oli samuti tunnustatud viiuldaja ja orkestrijuht, mängides orkestritega üle kogu maailma. 
Collier õppis viiulit lühikest aega, kuid võttis kärsituse tõttu suuna teiste instrumentide poole. Enne häälemurret laulis Collier mitmes ooperilavastuses, millest üks oli Benjamin Britteni "The Turn of The Screw". Collier õppis Inglismaa kuninglikus muusikakoolis "jazz"-klaveri erialal, kuid jättis peale kaht aastat õpingud pooleli.
2011–2015:.
Muusikukarjääri algus.
Jacob Collier lõi oma Youtube'i kanali aastal 2011. Sellest kujunes tema esmane platvorm oma audiovisuaalse loomingu jagamiseks. Suure osa tema varasest loomingust moodustavad reharmoniseeritud "jazz"'i standardid, milles on esindatud kompleksne (vokaal)harmoonia ning polürütmid. Muusikat ilmestavad videod on kokku pandud mitmest videoklipist, kus on näha Collieri laulmas või pilli mängimas.
Collieri muusikukarjäär sai väga olulise tõuke, kui tema seade Stevie Wonderi loost "Don't You Worry 'Bout A Thing" jõudis maineka muusikaprodutsendi Quincy Jonesi mõjusfääri. Collier ja Jones kohtusid esimest korda silmast silma 2014. aasta Montreux Jazz Festivalil, kus Jonesi tiim tegi talle koostööettepaneku. Mõni kuu pärast kohtumist kindlustati Collierile esinemine Herbie Hancocki ja Chick Corea soojendusartistina 2015. aasta Montreux Jazz Festivalil.
Vaid mõned kuud enne 2015. aasta Montreux Jazz Festivali võttis Collieriga ühendust Massachusettsi Tehnoloogiainstituudi (MIT) meedialabori doktorantuuri õpilane Ben Bloomberg. Üheskoos lõid nad omanäolise multimeediaelamuse, mille jaoks valmistasid spetsiaalse instrumendi – harmoniseerija. Uus instrument võimaldas Collieril luua reaalajas mitmehäälset vokaalharmooniat.
2015–2018.
"In My Room".
Peale Montreux’ esinemist hakkas Collier kokku panema oma esimest albumit, mille nimeks sai "In My Room" ansambel The Beach Boysi samanimelise loo järgi. Album on salvestatud Collieri vanematekodu muusikatoas ning kõik lugude seaded on kirjutanud ja sisse mänginud muusik ise.
Albumi miksimise protsess toimus Los Angeleses Hans Zimmeri stuudios, kus Jacob Collier ja Ben Bloomberg töötlesid muusikat spetsiaalse konsooli kaudu. "In My Room" avaldati 1. juulil 2016 ning sellelt albumilt leiab 8 originaallugu ning 3 seadet.
"#IHarmU".
Oma esimese albumi kulude katmiseks algatas Collier Patreoni platvormi kaudu projekti "#IHarmU". Selle käigus said inimesed üle kogu maailma projekti rahaliselt toetada ning vastutasuks harmoniseeris Collier toetajate saadetud meloodiaklippe oma hääle ja/või instrumentide abil.
Klippide pikkus oli kuni 15 sekundit ning harmoniseeritud failidest kokku pandud videod on üles laaditud Collieri Youtube'i kanalile, ära märgituna ühise nimetaja all "#IHarmU".
Lisaks meloodia harmoniseerimisele loovad meeleolu muusiku filmitud videoklipid iseendast, mis kajastuvad visuaalselt väikeste videoakendena originaalse videoklipi ümber.
Maailmaturnee.
Koos Ben Bloombergiga täitus Collieri unistus võtta oma muusikaruum esimesele maailmaturneele kaasa. Üheskoos loodud multimeediaelamus kajastus lavakujunduses, kus muusik oli ümbritsetud muusikainstrumentidest. Kuueosaline "looper"'i süsteem võimaldas tal reaalajas oma bändimuusikat üksinda esitada. Muusikale pakkus lisaväärtust ka reaalajas reageeriv animatsioon, mis kuvas Collieri visuaali esinemise ajal tema selja taga olevale ekraanile.
Bändi poole eest vastutas Collier üksinda ja meeskonna moodustas täielikult Bloomberg. Tuur algas USAs ning igal õhtul oli esinemine eri linnas. Mõlemad on muljetanud, kuidas see kogemus oli väga väsitav, kuid tõi kaasa ka väga palju jagamisrõõmu.
Maailmaturnee ajal pälvis Collier kaks Grammy nominatsiooni oma esimese albumi lugude "You and I" ja "Flintstones" eest. Mõlemad lood saavutasid võidu parima instrumentaal- või vokaalseade ja parima instrumentaal- või "a cappella" seade kategoorias. Collier oli oma kategooriates Grammy ajaloo kõige noorem võitja.
2018–tänapäev.
Albumiprojekt "Djesse".
Collieri järgmine idee oli teha koostööd artistidega üle kogu maailma ja sellest kasvas välja neljaosaline albumiprojekt "Djesse". Seni avaldatud kolme albumi peale on Collieriga koostööd teinud üle 30 artisti.
BBC Proms.
Oma "Djesse" albumiprojekti produtseerimise ja salvestamise ajal pakuti Collierile võimalust esineda 2018. aasta BBC Promsil oma kavaga. Ürituse peakorraldaja David Pickard on rääkinud, kuidas etteastet oli keeruline kokku panna, sest Collier tahtis lava jagada koos oma sõpradega, mitte esineda üksi. 
Muusikuga koos olid laval Metropole'i orkester koos dirigent Jules Buckleyga ning lisaks veel Suzie Collier, Hamid El Kasri, Becca Stevens ja Take 6.
Mikrotonaalne harmoonia Collieri loomingus.
Harmoonilist mikrotonaalsust on tänapäeva võrdtempereeritud muusikas keeruline saavutada, kuna kõige suurem takistus on instrumentide puudumine. Jacob Collier on üks vähestest muusikutest, kes on mikrotonaalse harmooniaga eksperimenteerinud ning kasutab seda sageli ka oma loomingus. 
Collieri seade loost "In the Bleak Midwinter" on üks mikrotonaalse harmoonia saavutamise näide. Hääle kaudu on Collier suutnud saavutada väga täpseid mikrotonaalseid akorde, mille tulemusel moduleerib lugu lõpuks täielikult mikrotonaalsesse helistikku: poolkõrgendatud G-duuri. Mikrotonaalse kõla loovad helisalvestusprogrammis üksteise peale laotud helisalvestusread, mis häälestuvad omavahel naturaalhäälestuse põhimõtetel või mille helikõrgusi on manipuleeritud tsentide süsteemis. 
Teise näite mikrotonaalsusest, kuid pisut erandlikul kujul, leiab Collieri loost "Hideaway". Lugu algab häälestuses, kus esimese oktaavi A-noodi sageduseks on määratud 432 Hz, kuid loo lõpuks on häälestus jõudnud võrdtempereeritud häälestussüsteemi, kus esimese oktaavi A-noot kõlab sagedusel 440 Hz. Kuigi mikrotonaalsusest saab rääkida teoste puhul, mis kõlavad väljaspool võrdtempereeritud häälestussüsteemi, võib muutust esimese oktaavi A-nootide häälestuse vahel pidada mikrotonaalsuseks.